Pieri al jere il plui grant coridôr di Gjalarian. Lui e la sô biciclete a jerin une robe sole, un sôl cuarp. Ancje parcè che al veve dome chê (nol jere un cun problemis di siôr). Clap, clap, clap, i batevin lis mans in paîs. A disevin che a mandâlu al Tour de France o al zîr, chei altris curidôrs ju varès cuinçâts come la salate. E no jerin tristeriis!
Al partive di domenie matine, vistût cuntune tute di lane che i veve fate sô mari, gugjade intun toc sôl, di pîts a cjâf, in celest fosforessent, cuasi blu. Al partive e al leve sù fin in mont, pedalant come un mat sui soi sghirets secs, ma ancjemò bogns di sburtâ. Di cuant che al veve scuviert la magjie dai boscs, dal soreli che al piture fueis sul asfalt, intant che lui al pedale come il plui grant dai scjaladôrs, nol rivave a fâ di mancul di lâ sù. E tant al jere babio di rive su, tant al coreve di rive jù, intun agâr che al viodeve dome lui.
Si lassave lâ, pontant i voi sul manubri de biciclete, cence distrazions, a 50 – 60 – 70 – 80 a l’ore. Une saete celeste che e straviersave ducj i paîs de Cjargne.
Al veve fat cussì ancje la dì di Pasche. La Vierte e sdrondenave di vert e butui in semence, di flôrs e di cisilis. Ma Pieri, cjapât de disese, al viodeve dome il so manuvri. Fintremai che une mariutine no vaie a poiâsi li parsore!
“Ma che al sedi vere che lis mariutinis a àn siet balutis neris su la schene?” si veve domandât Pieri. E nol vevie tacât a contâlis!
Curve!
Muret!
Puarton!
Curve!
Arbul!
Machine!
Curve!
Rodolon!
E ve che une glagn de tute e reste ingrampade intun claut…
E inmò un rodolon!
Curve!
Rimbalzâ!
Mûr!
Cjavrûl!
Arbul!
Puarton!
Cjampanili!
Scjalinade!
Zago!
Plevan!
BUM!!!
Pieri si ferme nuie mancul che parsore dal altâr de glesie di Ravasclêt, a mieç di Messe Grande.
Plen di pachis e scussadis.
Crot.
di Rafaêl Serafin
fur_Latn fur_Latn fur_Latn fur_Latn fur_Latn knc_Latn est_Latn fur_Latn knc_Latn fur_Latn vec_Latn knc_Latn vie_Latn fur_Latn fur_Latn knc_Latn ace_Latn fur_Latn fur_Latn fur_Latn fur_Latn fur_Latn fur_Latn hat_Latn fur_Latn nus_Latn fur_Latn fur_Latn fur_Latn pap_Latn